钦定古今图书集成/明伦汇编/官常典/第163卷 > 鄅
## 钦定古今图书集成/明伦汇编/官常典/第163卷 > 鄅

《周鄅子》为参胡之后。

按《路史》：帝颛顼高阳氏，姬姓，取胜奔氏，曰娽，生伯称、
卷章、季禺三人。卷章取梎水氏，曰娇，生犁及回。回食
于吴，是曰吴回。生陆终，取鬼方氏曰嬇𣎜。三年生子
六人：曰樊，曰惠连，曰篯，曰求言，曰晏安，曰季连。惠连，
妘姓，其封参胡。参胡者，韩是，周之鄅子其后也。
景王二十一年夏六月，邾人入鄅。

按《春秋》昭公十八年。按《左传》十八年，“夏六月，鄅人
藉稻。邾人袭鄅，鄅人将闭门，邾人羊罗摄其首焉。遂
入之，尽俘以归。鄅子曰：‘余无归矣’。”从帑于邾。邾庄公
反鄅夫人，而舍其女。

〈注〉鄅，妘姓，国也。

景王二十二年，邾归鄅俘。

按《春秋》不书。按《左传》：“鄅夫人，宋向戌之女也，故向
宁请师。”昭公十九年：“春二月，宋公伐邾，围虫。三月取
之，乃尽归鄅俘。夏，邾人、郳人、徐人会宋公。乙亥，同盟
于虫。